Up-214/99
Natisni
Opravilna št.:
Up-214/99
Datum odločitve:
16. 11. 1999
ECLI:
ECLI:SI:USRS:1999:Up.214.99
Akt:
Ustavna pritožba zaradi izredne neobjektivnosti in nelojalnosti ter z nelogičnimi ter s tem nerealnimi razlogi
Izrek:
Ustavna pritožba A. A. se zavrže.
Evidenčni stavek:
Ker pritožnica kljub pozivu svoje vloge ni dopolnila, vloga pa je tako pomanjkljiva, da je ni mogoče preizkusiti, jo je Ustavno sodišče zavrglo.
Geslo:
Nepopolna vloga in njena nedopolnitev v določenem roku.
Pravna podlaga:
Zakon o Ustavnem sodišču (ZUstS), 50., 51., 53., 4. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
drugi akti
Datum vloge:
16. 8. 1999
Vrsta odločitve:
sklep
Vrsta rešitve:
zavrženje
Dokument:
US19778
Up-214/99
16.11.1999
S K L E P
Ustavno sodišče je v postopku za preizkus ustavne pritožbe A. A. iz Ž. na seji senata dne 16. novembra 1999
s k l e n i l o:
Ustavna pritožba A. A. se zavrže.
O b r a z l o ž i t e v
1. Pritožnica je dne 16. 8. 1999 Ustavnemu sodišču posredovala vlogo, v kateri je navedla, da želi vložiti ustavno pritožbo "zaradi izredne neobjektivnosti in nelojalnosti ter z nelogičnimi ter s tem nerealnimi razlogi, da se ne obsodi in dosodi zoper Sodišče na naslovu Tavčarjeva 9 v Ljubljani".
Naštela je različne opravilne številke zadev, med katerimi je največkrat omenjena zadeva "tožba št. Kr 193/96 in potem na Vrhovnem sodišču s pritožbo št. Kr 28/98". V vlogi je še navedla, da naj bi ji bila kršena "pravica tožiti in pravica dobiti materialno in kazensko odškodnino in s tem sodno varščino, ter s tem dobiti zadoščenje pravice in zadoščenje ostati živ in zdravo živeti naprej". Pred to vlogo je pritožnica Ustavnemu sodišču posredovala tri vloge (dne 2. 2. 1998, dne 20. 4. 1999 in dne 6. 5. 1999), ki jih zaradi njihovih pomanjkljivosti ni bilo mogoče opredeliti kot ustavne pritožbe in so bile vpisane v R-II vpisnik (zadeva št. R-II-16/98). V teh vlogah je ravno tako izražala splošno nezadovoljstvo z raznimi sodnimi postopki, zato ji je bilo v treh dopisih (z dne 5. 2. 1998, 23. 4. 1999 in 31. 5. 1999) pojasnjeno, kakšne so pristojnosti Ustavnega sodišča in kakšni so zakonski pogoji za vložitev ustavne pritožbe.
2. Po prvem odstavku 50. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) se ustavna pritožba lahko vloži zoper posamične akte državnih organov, organov lokalne skupnosti ali nosilcev javnih pooblastil. Vloži se lahko šele, ko so izčrpana vsa pravna sredstva (prvi odstavek 51. člena ZUstS) in sicer v 60 dneh od dneva vročitve posamičnega akta, zoper katerega je mogoča ustavna pritožba (prvi odstavek 52. člena ZUstS). V ustavni pritožbi je treba po določbi 53. člena ZUstS navesti posamični akt, ki se spodbija, dejstva, ki pritožbo utemeljujejo ter domnevno kršene človekove pravice in temeljne svoboščine. Ustavni pritožbi mora biti priložena kopija posamičnega akta, ki se spodbija, ter ustrezne listine, na katere pritožnik opira svojo pritožbo.
3. Pritožničina vloga z dne 13. 8. 1999, ki je prispela na Ustavno sodišče dne 16. 8. 1999, je bila tako pomanjkljiva, da je ni bilo mogoče preizkusiti. Pritožnica ni konkretno navedla, katere posamične akte izpodbija, niti ni predložila njihovih kopij, ravno tako ni navedla, katere človekove pravice naj bi ji bile kršene, in dejstev, ki bi kršitve utemeljevala. Prav tako ni izkazala, da je izčrpala vsa pravna sredstva in da je ustavna pritožba pravočasna. Zato jo je Ustavno sodišče na podlagi drugega odstavka 54. člena ZUstS dne 6. 9. 1999 pozvalo, naj jo v roku 15 dni dopolni z navedbo podatkov in predložitvijo listin, kot jih zahteva 53. člen ZUstS. Opozorilo jo je tudi na posledice, če vloge v postavljenem roku ne bo dopolnila.
4. Pritožnica je poziv za dopolnitev vloge prejela 9. 9. 1999, vendar vloge ne v določenem roku ne kasneje ni dopolnila, zato je bilo treba ustavno pritožbo zavreči.
5. Senat Ustavnega sodišča je ta sklep sprejel na podlagi četrte alinee prvega odstavka 55. člena ZUstS v sestavi: predsednica dr. Mirjam Škrk ter člana dr. Zvonko Fišer in dr. Miroslava Geč- Korošec.
Predsednica senata
dr. Mirjam Škrk